হিথরো বিপর্যয়ে পিছিয়ে গেল মুখ্যমন্ত্রীর লন্ডন সফর!

কলকাতা: পিছিয়ে গেল মুখ্যমন্ত্রী মমতা বন্দ্যোপাধ্যায়ের (CM Mamata Banerjee) লন্ডন সফর। শুক্রবার হিথরো বিমানবন্দরে (Heathrow Airport) অগ্নিকাণ্ড ঘটে, যার ফলে আপাতত বন্ধ হয়ে গিয়েছে বিমান পরিষেবা। সে কারণেই পিছিয়ে গিয়েছে সফর। মমতার যাওয়ার কথা ছিল ২২ মার্চ, তা পিছিয়ে ২৪ মার্চ করা হয়েছে। তবে চেষ্টা চলছে মুখ্যমন্ত্রীর যাওয়ার দিনক্ষণ যতটা এগিয়ে আনার।

শুক্রবার সকালে লন্ডনের (London) একটি বিদ্যুৎ সরববরাহ কেন্দ্রে অগ্নিকাণ্ডের ঘটনা ঘটে। তার জেরে বন্ধ হয়ে যায় হিথরো বিমানবন্দরের বিদ্যুৎ পরিষেবা। ফলে বাধ্য হয়ে বন্ধ রাখা হয় বিমানবন্দরের উড়ান পরিষেবা। বিমানবন্দরে সূত্রে খবর, এই বিপর্যয়ের জেরে শুক্রবার রাত ১২টা পর্যন্ত সেখানে বিমান ওঠানামা করতে পারবে না।

আরও পড়ুন: রামনবমীতে ইডেনে ম্যাচ নিয়ে অসুবিধে নেই, বার্তা কলকাতা পুলিশের

উল্লেখ্য, অক্সফোর্ড বিশ্ববিদ্যালয়ে (Oxford University) মুখ্যমন্ত্রী মমতা বন্দ্যোপাধ্যায়কে ভাষণ দেওয়ার জন্য আমন্ত্রণ জানানো হয়। সেখানে ছাত্রছাত্রী এবং গবেষকদের সামনে ভাষণ দেবেন তিনি। প্রাথমিকভাবে জানা যাচ্ছে, সংস্কৃতি, ইতিহাস থেকে শুরু করে পর্যটন নানা ক্ষেত্রে পশ্চিমবঙ্গের উন্নয়ন, কন্যাশ্রীর মতো সামাজিক প্রকল্পের কথা অক্সফোর্ডে তুলে ধরতে পারেন তিনি।

লন্ডন সফরের আগে গতকাল অর্থাৎ বৃহস্পতিবার নবান্নের সভাঘর থেকে তিনি না থাকাকালীন কারা কোন দায়িত্ব সামলাবেন সেই দায়িত্বভার প্রদান করে গঠন করেছেন টাস্কফোর্স। জ্যের পাঁচ মন্ত্রী সেই দায়িত্ব সামলাবেন। তাঁরা হলেন, চন্দ্রিমা ভট্টাচার্য, শশী পাঁজা, সুজিত বসু, অরূপ বিশ্বাস, ফিরহাদ হাকিম। মুখ্যমন্ত্রীর সঙ্গে যাচ্ছেন মুখ্যসচিব মনোজ পন্থ। বৃহস্পতিবার মুখ্যমন্ত্রী ওই টাস্ক ফোর্স গড়ার কথা জানিয়েছেন। এছাড়া আইন শৃঙ্খলার পরিস্থিতি খতিয়ে দেখবেন পুলিশ কর্তা রাজীব কুমার ও মনোজ ভার্মা। আমলাদেরও কাজের ভার নিতে হবে বলে জানিয়েছেন মুখ্যমন্ত্রী।